Rosa Lund (EL), 2024-11-28:
Tak for ordet.
Og tak for forslaget, hr. Mikkel Bjørn.
Det er jo altid rart, når Dansk Folkeparti og Enhedslisten kan være enige om, at minoriteter i det her land skal beskyttes.
Det er jo sådan set en – og nu må jeg sige undskyld til formanden for at bruge et engelsk ord – Enhedslisten classic at beskytte minoriteter i Danmark.
Det er på ingen måde acceptabelt at skænde gravsten, og vi har desværre set flere eksempler på, at jødiske begravelsespladser er blevet skændet, både før og efter den 7. oktober sidste år, og det skal vi alle sammen kraftigt tage afstand fra.
Det håber jeg også at hr. Mikkel Bjørn gør; jeg går ud fra, at det er det, det her beslutningsforslag er et udtryk for.
For jeg kan godt huske for et par år siden, da der var gravsten på en jødisk kirkegård, som blev overmalet med hagekors.
Da var det lokale Enhedslistefolk, der var ude at fjerne dem.
Gerningspersonerne var mennesker fra den yderste højrefløj.
Jeg håber, at hr. Mikkel Bjørn også sender den her besked ud i sit bagland.
Vi har desværre også set rigtig mange eksempler på, at muslimske gravpladser er blevet skændet.
I Brøndby var der for ca. 8-10 år siden en situation med 50 gravpladser, der var blevet totalt vandaliseret.
Det var desværre ikke det eneste tilfælde dengang.
Der var også den sag, jeg nævnte lige før, fra 2019 fra den jødiske kirkegård i Randers.
Derfor er det også vigtigt, at vi, for længe siden faktisk, har gjort det ulovligt at skænde gravpladser.
Som vi har talt om mange gange herinde i den her sal, er der en masse forbrydelser, som teoretisk set kan gå ud over alle borgere, men som i praksis rammer minoriteter, nemlig hadforbrydelser.
Hadforbrydelser er værre end blot almindelige forbrydelser, for man kan jo ikke gøre for, hvem man er født af, hvem man elsker, eller hvilke funktionsnedsættelser man må leve med.
Derfor skal vi som samfund slå hårdt ned på hadforbrydelser.
Det har regeringen også endelig indset, og det er vi også glade for i Enhedslisten.
Det er lidt sent, selvfølgelig,
men uanset hvad, så er det jo positivt, at der i morgen fremsættes et lovforslag, som beskytter alle minoriteter bedre mod hadforbrydelser.
Den lovgivning kan eksempelvis gøre, at straffe skal stige med 50 pct. i forhold til religiøse kirkegårde, såfremt betingelserne for loven er opfyldt.
Om strafferammen er 1½ år eller 2 år, tror jeg næppe vil gøre den store forskel på, hvor mange hadforbrydelser vi ser, er jeg også nødt til at sige.
Men jeg må dog også sige, hr. Mikkel Bjørn, at jeg synes, forslaget her er lidt uambitiøst.
Hvorfor skal det her ikke gælde for alle gravpladser?
Jeg troede, at Dansk Folkeparti kom fra et meget kristent sted.
Det har jeg svært ved at forstå.
Derfor vil Enhedslisten gerne stille ændringsforslag til det her beslutningsforslag, som er, at det skal gælde for alle gravpladser, og at det ikke skal bindes op på koranloven.
For i Enhedslisten tror vi ikke på koranloven, og derfor ville vi ved gud ikke – undskyld igen, formand – finde på at foreslå ting, som lægger sig op ad en lov, vi ønsker at afskaffe.
Det synes vi også er lidt underligt at Dansk Folkeparti gør, men lad nu Dansk Folkeparti om det.
Vi stiller to ændringsforslag til det her beslutningsforslag, hr. Mikkel Bjørn.
Det ene er, at det skal gælde for alle gravpladser og mindesmærker, og det andet er, at det ikke skal bindes op på koranloven.
Tak for ordet.